Lad mig indlede med at minde om en scene fra Steven Soderberghs film ’Traffic’. USA flyder med narko, og alle tænkelige løsninger er taget i brug. Nu er der behov for utraditionelle metoder. Et selskab er samlet i et fly, og de får besked på at tænke frit og hæmningsløst, bare det er nyt. Men der sker ikke noget.

Vi ser, at selskabet består af mennesker, der alle sammen ligner hinanden. Samme hår, samme jakkesæt, samme postnummer, samme tomme blikke. Måske er det svært at tænke nyt i et gammelt ekkokammer.

I Danmark står vi over for udfordringer med integration, fejlslagne folkeskoler og manglende jobskabelse, og løsningerne står ikke ligefrem i kø. Kigger vi rundt på vores politikere, er det næsten som at se selskabet i flyet. Mange har den samme baggrund med først lidt arbejde i en politisk ungdomsorganisation, dernæst studier på universitetet, gerne statskundskab, og så videre ind i Folketinget.